Valtiovarainministeri Jutta Urpilainen paukutteli keskiviikkoiltana Ylen A-Plus -ohjelmassa henkseleitään Kreikka-vakuuksilla saavutetusta rahamäärästä.

- Jos katson sitä tuntimäärää, jota vakuuksien eteen on tehty ja katson sitä loppusummaa, joka me saavutettiin, niin tässä tienattiin Suomen valtiolle yli miljoona euroa tunti, itsevarmana esiintynyt Urpilainen täräytti.

Urpilaisen mukaan Suomi tienaa sopimuksella yli miljardi euroa - jos Kreikka pysyy pinnalla eivätkä muut euromaat ajaudu syvemmälle talousvaikeuksiin.

Suomi takaa Kreikalle 2,2 miljardia euroa. Kun Kreikka saa muilta mailta lainarahoja, Urpilaisen mukaan maa lyhentää samalla velkaansa Suomelle myöntäessään velkakirjoja 880 miljoonan edestä parhaan luottoluokituksen velkakirjoihin, joiden tuotto palautuu Suomelle kolmen prosentin vuosikorolla.

Hankalaa? On. Urpilaisen mukaan kuvio on kuitenkin yksinkertainen: Suomi tienaa takaisin reilut 2 miljardia 30 vuoden laina-aikana, eli voittoa pitäisi tulla jopa yli miljardi.

Urpilainen tosin unohtaa, että Suomen on maksettava kerralla koko osuutensa vakausmekanismin alkupääomasta. Suomen osuus on 1,44 miljardia euroa. Muut euromaat, jotka eivät vakuusmekanismia hyväksy, maksavat osansa viidessä pienessä erässä.

Entä Espanjan ja Italian tilanne? Italian luottoluokitus tippui alkuviikosta, mutta Urpilainen uskoo, että euromaiden luoma "palomuuri" eli toimenpiteet talouskriisin pysäyttämiseksi ovat tehokkaita.

- Kävimme läpi Kreikan tilannetta alkuviikon kokouksessa, tuleeko Kreikka toteuttamaan ne toimenpiteet joihin se on ensimmäisen lainaohjelman puitteissa sitoutunut. Näyttää siltä, että he pystyvät sopeuttamaan omaa talouttaan, mutta heillä on isoja haasteita rakenteellisten uudistusten ja yksityistämisohjelman läpiviennissä.

- Miten estämme sen, ettei velkakriisi leviä pankkikriisiksi, ettei syksyn 2008 tilanne toistu? Siihen on Euroopan tasolla löydettävä yhdessä ratkaisu, Urpilainen summaa haastavaa taloustilannetta.